বিজেপি রাজ্য সভাপতি দিলীপ ঘোষ কয়েকদিন আগে মুখ্যমন্ত্রী সম্পর্কে কুরুচিকর মন্তব্য করেন। তৃণমূলনেত্রীর দিল্লি অভিযান সম্পর্কে বলেন, ‘দিল্লি পুলিশ কেন্দ্রের হাতে রয়েছে। আমরা ইচ্ছা করলেই তাঁকে চুলের মুঠি ধরে সরিয়ে দিতে পারতাম। কিন্তু আমরা গণতন্ত্রে বিশ্বাস করি। তাই আমরা সেখানে কোনও বিরোধিতা করিনি।’ সোমবার তার জবাব দিলেন কলকাতার টিপু সুলতান মসজিদের শাহি ইমাম নুর রহমান বরকতি।
সোমবার বিকেলে অল ইন্ডিয়া মাইনরিটি ফোরামের এক অনুষ্ঠানে ইমাম বরকতি ঘোষণা করেন, ইসলামেই নিদান রয়েছে যে, শয়তানকে দেখলেই পাথর ছুড়তে হবে। তাই দিলীপ ঘোষকে যেখানেই দেখবেন সেখানেই পাথর ছুড়বেন। এই নিয়ে তিনি ফতোয়া জারি করবেন বলেও জানান।
এর জবাবে আরও কড়া ভাষায় ইমামকে পাল্টা চ্যালেঞ্জ ছুড়ে দিয়েছেন দিলীপ ঘোষ। এ দিন দলীয় কর্মসূচিতে বসিরহাট যাওয়ার পথে এবেলা.ইন-কে টেলিফোনে দিলীপ বলেন, ‘ওই সব ফতোয়াকে বিজেপি ভয়ও পায় না, পাত্তাও দেয় না। ইমামের মনে রাখা উচিত এটা ভারত। বাংলাদেশ বা পাকিস্তানের মতো ইসলামি রাষ্ট্র নয়। ওই সব ফতোয়া উনি মমতাকে দিন।’